Методист МБОУ ДО «ЦДЮТ»Мустафаева Р.Р.

Селям алейкум,урьметли оджалар!

Бугуньки планлаштырылгъан топлашувымыз дистанцион шеклинде кечириле. Эгер суаллеринъиз олса,телефон ачынъыз. Электрон адресиме язынъыз.

Ашагъыда берильген амелий вазифелерни беджермек керексинъиз. Огюмизде къырымтатар тили ве эдебияты боюнджа олимпиада,эпимиз иштирак этемиз.

Сайгъылы оджалар!!! Сизге къавий сагълыкъ,ишлеринъизде ве иджаткярлыкъта мувафакъиетлер тиллейим!!!

**!!! Амелий вазифелернинъ джевапларыны,манъа эльязма шеклинде, скан чыкъарып ёлламанъыз керек.**

**Джевапларны джумаакъшамы куню,саат 15.00 беклейим.**

**Къырымтатар тили ве эдебияты оджалары ичюн амелий ишлер.**

**Метиннни дикъкъатнен окъунъыз.**

«Ачыкъкъанда, не ачыкъкъаным! Ачкозь эджель маддеси тырмалай, сувара, козьлерим кяде къарара, сёне ки, кяде акъыя, алыкълаша. Ах, бильсенъиз де, не яман ашайджагъым келе!.. Энди къайда барайым? Къомшу- къулум чокътан безди, догърулдыгъымы корьселер, къапу-баджаны япып, ичке сакъланалар. Къысым-акъраба десек, олар да чокътан юзь чевирди. Дайым, енгепчем эвде ёкъ да. Эвель ара-сыра чагъырып, бир тилим отьмек ашата тургьан эдилер. Шимди: «Энди, тувгъаным, биз де биттик», — деп эль чектилер. Анамын къызлыкътан къалма досту Сание дудум мени кяде чагъырып тойдура тургъан. Манъа бола, къоджасындан котек ашагъанындан берли о да вазгечти.

Сен дюньянынъ худжурлыгъыны бакъ. Инсан базыда джеми-джемаат арасында, къысым-акъраба ортасында, тувгъан еринде де япа-ялынъыз къала экен! Санки мевлям ёлунда адашып къалгъансынъ... О опькелер энди бир якъта турсун, нелер тапып ашайым экен?.. Истейим, бермейлер. Тутып алмагъа кучюм етмей. Фукъарелер барын-ёкъун ашап битирди, байлар да ашаладжакъдай неси бар, неси ёкъ — сакъладылар. Орталыкъта кене де улакъ-токъул юре амма, бар алчы, бакъайым. Къалтырап тургъан бир джанынъ бар, тип-тирилей сувурып чыкъарырлар... Гъарип Къуртий агъама нелер яптылар: къутургъан копекдай къувалап, тутып булгъалап ольдюрдилер. Аман, Яраббим, бу инсан джанаварлыгъы бир шейге ошамай экен!.. Не ашайым экен?.. Тюшюнем, тюшюнем, уйде-азбарда чалмагъа джарты чарыкъ, ыслав эскиси биле къалмады. От ашар экенсинъ, орталыкъ там-такъыр. Тобан, пичен, чалы-чырпы чайнар экенсинъ, авуз къарышты, такъат етмей!..» (А.Ильмий, «Ачлыкъ хатирелери. Сюндюсинъ хатире дефтеринден»)

**Джевапларны толу язынъыз**

**1.Берильген сёзлерни фонетик талиль этинъиз:** дюньянынъ, еринде.

**2.Джумледе къайд этильген сёзлерни морфологик талиль этинъиз:** *Манъа бола*, *къоджасындан* котек ашагъанындан берли о да *вазгечти.*

 **3.Берильген джумлени синтактик талиль этинъиз:** *Инсан базыда джеми- джемаат арасында, къысым-акъраба ортасында, тувгъан еринде де япа- ялынъыз къала экен!*

 **Къырымтатар эдебиятындан тест вазифелери**

**1.Эшреф Шемьи – заденинъ «Козьяш дивар» дестаны даа насыл серлеваларнен нешир этильген эди?** **(2б)**

а) «Алиме»; б) «Аслыхан»; в) «Тогъа бей»; г) Тогъан къая; д) «Чолпанай;

**2.Эмирхан, Умерхан, Темирхан насыл эсернинъ персонажлары?**

а) «Кефе дестаны»; б) «Озьбекистан балладасы» в) «Афат» поэмасы; г) «Козьяш дивар» дестаны; **(2б)**

**3.Улу мутефеккир, оджа, языджы, несирджи Исмаил Гаспринский балалар ичюн насыл газета я да журнал нешир эткен эди?**

а) «Терджиман»; б) «Аль Нахда»; в) «Алем \_ и субьян»; г) «Алеем – и нисван» **(2б)**

**4.Къырымтатар эдебиятында язылгъан биринджи роман?** **(2б)**

а) «Юсуф ве Зулейха»; б) «Молла Аббас»; в) «Кунь догъды»; г) «Алим»

**5.Къырымтатар тилинде язылгъан биринджи эсер?** **(2б)**

а) «Сефернаме»; б) «Хикяет – и Юсуф ве Зулейха»; в) «Къысса – и Юсуф;

г) «Тогъайбей»

**6.Юсуф къайсы пейгъамбернинъ огълу эди? (2б)**

а) Якуб пейгъамбернинъ; б) Сулейман пейгъамберниъ; в) Иса пейгъамбернинъ;

 г) Эюп пейгъамбернинъ

**7.Черкез Алининъ «Афат» эсеринде насыл тарихий вакъиалар тасвирлене?**

а) II Джиан дженки; б) гражданлар дженки; в) сюргюнлик акъибетлери; г) авдет девири. **(2б)**

**8.«Къыркъ биринджи вагонда да Козюн юмды бир къартанай,…» бу парча насыл эсерден алынгъан?** а) «Къара поездлар»; б) «Афат»; в) «Янъгъызлыкъ»; г) «Аедин». **(2б)**

**9.Бекир Чобан – заде къайсы шеэрде окъуп илимлер докторы олды?**

 а) Бухарада; б) Будапеште; в) Бакуда; г) Истамбулда. **(2б)**

**10.«…Йырларынъ болмаса, маненъ болмаса**

 **… Ах, насыл юрермен гъурбет якъларда…»**

**Бу сатырлар Б. Чобан –заденинъ насыл шииринден алынгъан? (2б)**

а) «Анам»; б) «Дунай таша»; в) «Тувгъан тиль»; г) «Догъдым бир эвде».